..............(sz.) napirend

Előterjesztve:

Gazdasági és Tulajdonosi Bizottsághoz

**E L Ő T E R J E S Z T É S**

**A Képviselő-testület 2017. június 27-i rendes ülésére**

**Tárgy:** Javaslat a Budapest Főváros II. Kerületi Önkormányzat közfeladatainak ellátását szolgáló, a Budapest Főváros Önkormányzata tulajdonában álló ingatlanok tulajdoni és használati viszonyainak rendezésére

**Készítette:** …………………………………..

dr. Láng Orsolya

Vagyonhasznosítási és Ingatlan-nyilvántartási Iroda vezetője

**Egyeztetve:** …................................................

Dankó Virág

alpolgármester

**Látta:** ...........................................................

dr. Szalai Tibor

jegyző

A napirend tárgyalása zárt ülést nem igényel!

**Tisztelt Képviselő-testület!**

Budapest Főváros Önkormányzata kizárólagos tulajdonát képezi a

* **1027 Budapest, Frankel Leó út 2. (Henger u. 1.) földszint 2.** szám alatti, 13504/0/A/2 hrsz-ú, 266 m2 területű, az ingatlan-nyilvántartás szerint üzlethelyiség megnevezésű,
* **1024 Budapest, Margit krt. 99. földszint** szám alatti, 13134/0/A/9 hrsz-ú, 111 m2 területű, orvosi rendelő megnevezésű,
* **1024 Budapest, Fillér u. 4-6. 1. emelet 1.** szám alatti, 13095/1/A/54 hrsz-ú, 361 m2 területű, az ingatlan-nyilvántartás szerint üzlethelyiség megnevezésű,
* **1026 Budapest, Pasaréti út 41.** szám alatti, 12016/2 hrsz-ú, 3893 m2 területű, kivett bölcsőde megnevezésű,
* **1028 Budapest, Szabadság u. 26. (Községház u. 12.)** szám alatti, 54555 hrsz-ú, 5655 m2 területű, kivett orvosi rendelő megnevezésű, valamint
* **1025 Budapest, Csatárka út 51. (tulajdoni lap szerint Pitypang utca)** szám alatti, 15759/6 hrsz-ú, 1967 m2 területű, kivett orvosi rendelő megnevezésű ingatlan.

*(melléklet – tulajdoni lap másolatok)*

A fent megjelölt ingatlanokban a Budapest Főváros II. Kerületi Önkormányzat lát el jogszabályban meghatározott közfeladatokat az alábbiak szerint:

* A 1027 Budapest, **Frankel Leó út 2. (Henger u. 1.) földszint 2.** szám alatti, 13504/0/A/2 hrsz-ú ingatlan Budapest Főváros II. Kerületi Önkormányzat Egészségügyi Szolgálatának (a továbbiakban: **Egészségügyi Szolgálat**) Alapító Okiratában rögzített telephelye, melyben a II. kerületi Önkormányzat Magyarország helyi önkormányzatairól szóló 2011. évi CLXXXIX. törvény (a továbbiakban: **Mötv**.) 23. § (5) bekezdésének 9. pontjában, valamint az egészségügyi alapellátásról szóló 2015. évi CXXIII. törvény 5. § (1) bekezdésében meghatározott közfeladatok ellátása körében biztosít egészségügyi alapellátást, valamint járóbeteg szakellátást. Az ingatlanban a II. kerületi Önkormányzat Mozgásszervi Rehabilitációs Központot működtet, azt fizikoterápiás ellátás, gyógymasszázs és gyógytorna céljára használja, tartja fenn, illetve működteti.
* A 1024 Budapest, **Margit krt. 99. földszint** szám alatti, 13134/0/A/9 hrsz-ú ingatlan az Egészségügyi Szolgálat Alapító Okiratában rögzített telephelye, melyben a II. kerületi Önkormányzat az Mötv. 23. § (5) bekezdésének 9. pontjában, valamint az egészségügyi alapellátásról szóló 2015. évi CXXIII. törvény 5. § (1) bekezdésében meghatározott közfeladatok ellátása körében biztosít egészségügyi alapellátást, valamint járóbeteg szakellátást, az ingatlanban pszichiátriai szakrendelés és gondozó működik.
* A 1024 Budapest, **Fillér u. 4-6. 1. emelet 1.** szám alatti, 13095/1/A/54 hrsz-ú ingatlan az Egészségügyi Szolgálat Alapító Okiratában rögzített telephelye, melyben a II. kerületi Önkormányzat az Mötv. 23. § (5) bekezdésének 9. pontjában meghatározott közfeladatok ellátása körében biztosít egészségügyi alapellátást, az egészséges életmód segítését célzó szolgáltatásokat, az ingatlant a II. kerületi Önkormányzat gyógytorna, angiológiai-, neurológiai-, kardiológiai szakrendelés, ultrahang diagnosztika, valamint stroke-ellátás céljára (Pulzus Központ) használja, tartja fenn.
* A 1026 Budapest**, Pasaréti út 41.** szám alatti, 12016/2 hrsz-ú ingatlanon található főépület két épületrészből áll, a Pasaréti úti épületszárnyban fogorvosi rendelő, a Nagyajtai utcai épületszárnyban bölcsőde működik.

Az ingatlan az Egészségügyi Szolgálat Alapító Okiratában felsorolt telephelye, mely ingatlanon található épület Pasaréti úti szárnyában a II. kerületi Önkormányzat az Mötv. 23. § (5) bekezdésének 9. pontjában, valamint az egészségügyi alapellátásról szóló 2015. évi CXXIII. törvény 5. § (1) bekezdésének b) pontjában meghatározott közfeladatok ellátása körében biztosít egészségügyi alapellátást, valamint járóbeteg szakellátást, nevezetesen felnőtt- és gyermek fogászati alapellátást, fogszabályozás szakrendelést és fogászati röntgent.

Az ingatlan egyúttal a Budapest Főváros II. Kerületi Önkormányzat II. Kerületi Egyesített Bölcsődék Alapító Okiratában felsorolt telephelye, mely ingatlanon található épület Pasaréti úti szárnyában a II. kerületi Önkormányzat az Mötv. 23. § (5) bekezdésének 11. pontjában meghatározott közfeladatok ellátása körében biztosít gyermekjóléti szolgáltatást és ellátást, abban bölcsődét működtet és tart fenn.

* A 1028 Budapest, **Szabadság u. 26. (Községház u. 12.)** szám alatti, 54555 hrsz-ú ingatlan az Egészségügyi Szolgálat Alapító Okiratában rögzített telephelye, melyben a II. kerületi Önkormányzat az Mötv. 23. § (5) bekezdésének 9. pontjában, valamint az egészségügyi alapellátásról szóló 2015. évi CXXIII. törvény 5. § (1) bekezdésének a) és b) pontjaiban meghatározott közfeladatok ellátása körében biztosít egészségügyi alapellátást, az egészséges életmód segítését célzó szolgáltatásokat, az ingatlant felnőtt- és gyermek háziorvosi szolgálat, felnőtt fogászati ellátás, védőnői ellátás, neurológiai, reumatológiai, fizikoterápiás, fül-orr-gégészeti, gyógytorna, nőgyógyászati és szemészeti szakrendelés, valamint laboratórium céljára használja, működteti.
* A 1025 Budapest, **Csatárka út 51.** (tulajdoni lap szerint Pitypang utca) szám alatti, 15759/6 hrsz-ú ingatlan az Egészségügyi Szolgálat Alapító Okiratában rögzített telephelye, melyben a II. kerületi Önkormányzat az Mötv. 23. § (5) bekezdésének 9. pontjában, valamint az egészségügyi alapellátásról szóló 2015. évi CXXIII. törvény 5. § (1) bekezdésének a) és d) pontjaiban meghatározott közfeladatok ellátása körében biztosít egészségügyi alapellátást, az ingatlant a II. kerületi Önkormányzat háziorvosi, házi gyermekorvosi, valamint védőnői ellátás céljára használja, tartja fenn.

Az elmúlt évtizedek során a Fővárosi Önkormányzat és a II. kerületi Önkormányzat több alkalommal tett kísérletet arra, hogy a fentiekben ismertetett ingatlanok tulajdoni és használati viszonyait rendezze, azonban a felek között megállapodás nem született, illetve a Fővárosi Közgyűlés által meghozott 710-711/1994.(VI.30.) számú döntések nyomán, a kerület által átvett egészségügyi alapellátáshoz tartozó ingatlanok tulajdonba adásáról 1994. júliusában létrejött megállapodás – mely többek között a Henger u. 1. (Frankel Leó út 2.) fszt. 2., Csatárka út 51., Pasaréti út 41. és Fillér u. 4-6. I./1. szám alatti ingatlanok tulajdonba adására vonatkozott – mind formai, mind tartalmi szempontból hibás, ezáltal jog keletkeztetésére és ingatlan-nyilvántartási átvezettetésére alkalmatlan volt.

Időközben szükségessé vált a 1024 Budapest, Margit krt. 99. szám alatti ingatlanban működtetett Pszichiátriai Gondozó és Mentálhygiénés Szakrendelés új helyre költöztetése tekintettel arra, hogy a jelenlegi rendelő megközelítése nehézkes, a gépjárművek számára nincs parkolási lehetőség, a bejutás kerekesszékkel közlekedő mozgáskorlátozottak számára lehetetlen, ugyanakkor az akadálymentesítés sem megoldható, továbbá a csoportos foglalkozások megtartására rendelkezésre álló 20 m2 területű helyiség nem elégséges, valamint szakmailag szükséges egy betegfoglalkozó kialakítása is. A II. kerületi Önkormányzat tulajdonában álló ingatlanok közül a 1023 Budapest, Ürömi u. 24-28. alagsor alatt található, 14943/7/C/1 hrsz-ú, 276 m2 területű ingatlan alkalmas arra, hogy felújítást követően abban az Egészségügyi Szolgálat magas színvonalú egészségügyi ellátást biztosítson, így a Gazdasági és Tulajdonosi Bizottság 378/2016.(XI.23.) határozatával döntött arról, hogy a 1023 Budapest, Ürömi u. 24-28. alagsor alatt található, 14943/7/C/1 hrsz-ú ingatlant az Egészségügyi Szolgálat használatába adja Pszichiátriai Gondozó és Mentálhygiénés Szakrendelés céljára.

Az Egészségügyi Szolgálat tájékoztatása szerint a pszichiátriai gondozó előreláthatóan 2017. novemberében kezdheti meg működését a 1023 Budapest, Ürömi u. 24-28. alagsor alatt található ingatlanban, mellyel egy időben a 1024 Budapest, Margit krt. 99. szám alatti, a Fővárosi Önkormányzat tulajdonában álló ingatlant kiüríti és átadja.

A fentiekre is tekintettel a II. kerületi Önkormányzat 2016. október 26. napján kelt levél útján ismételten kezdeményezte és javasolta az évtizedek óta fennálló állapot megállapodás útján történő rendezését oly módon, hogy a II. kerületi Önkormányzat a 1024 Budapest, Margit krt. 99. szám alatti ingatlan használatát megszünteti, azt a Fővárosi Önkormányzat részére birtokba adja, amennyiben a Fővárosi Önkormányzat átadja a 1027 Budapest, Frankel Leó út 2. (Henger u. 1.) fszt. 2. szám alatti ingatlan tulajdonjogát a II. kerületi Önkormányzat, mint intézményfenntartó részére egészségügyi feladatainak ellátása, egészségügyi szolgáltatási kötelezettségének teljesítése érdekében az alábbi törvényi felhatalmazások alapján.

A nemzeti vagyonról szóló 2011. évi CXCVI. törvény (a továbbiakban: **Nvtv**.) 13. § (3) bekezdése alapján **a nemzeti vagyon tulajdonjogát ingyenesen átruházni csak törvényben meghatározott esetekben és feltételekkel lehet**.

Az Nvtv. 13. § (4) és (5) bekezdése szerint nemzeti vagyon tulajdonjogának ingyenes átruházása esetén a tulajdonjogot megszerző félnek - az állam kivételével - eleget kell tennie a következő feltételeknek:

a) a nemzeti vagyoni körből ingyenesen tulajdonba adott ingatlant a tulajdonjog megszerzésétől számított 15 évig nem idegenítheti el, és a juttatás céljának megfelelően köteles hasznosítani, valamint állagát megóvni;

b) az átruházott vagyon hasznosításáról évente beszámol a vagyont átadó szervezet felé.

Az ingyenesen tulajdonba adott ingatlanon e törvény erejénél fogva 15 évig elidegenítési tilalom áll fenn. Az elidegenítési tilalomnak az átruházó javára szóló ingatlan-nyilvántartásba történő feljegyzését a tulajdonjog bejegyzése iránti kérelem benyújtásával egyidejűleg a vagyont átruházó szerv kérelmezi.

Az Mötv. 108. § (2) bekezdése értelmében a **helyi önkormányzat tulajdonában álló nemzeti vagyon tulajdonjoga más helyi önkormányzat javára ingyenesen átadható, jogszabályban meghatározott közfeladat ellátásának elősegítése érdekében**.

Az Mötv. 180. § (5) bekezdése pedig kimondja, hogy a helyi önkormányzatok közötti ingyenes vagyonátadás esetén a vagyont átvevő önkormányzat képviselő-testületének a nemzeti vagyon ingyenes átvételére vonatkozó határozatában meg kell jelölnie azt a jogszabályban meghatározott közfeladatot, amelynek ellátását az átadás elősegíti.

Az Mötv. 23. § (5) bekezdésének 9. pontja szerint a **kerületi önkormányzat feladata különösen az egészségügyi alapellátás, az egészséges életmód segítését célzó szolgáltatások**.

Az Mötv. 23. § (5) bekezdésének 11. pontja szerint a **kerületi önkormányzat feladata különösen a gyermekjóléti szolgáltatások és ellátások**.

Az egészségügyről szóló 1997. évi CLIV. törvény 152. § (3) bekezdése akként rendelkezik,hogy a helyi önkormányzat az egészségügyi szakellátási intézményműködtetési kötelezettségének részeként gondoskodik

a) a tulajdonában, illetve fenntartásában lévő, közfinanszírozott egészségügyi szakellátást nyújtó egészségügyi szolgáltató működtetéséről,

b) a 2013. április 28-án tulajdonában, illetve fenntartásában lévő egészségügyi szolgáltató számára - az egészségügyi ellátórendszer fejlesztéséről szóló törvény alapján - megállapított közfinanszírozott szakellátási feladatok ellátásáról,

c) a tulajdonában lévő, közfinanszírozott egészségügyi szakellátási feladat ellátására szolgáló vagyonhoz kapcsolódó - az egészségügyi ellátórendszer fejlesztéséről szóló törvény alapján a helyi önkormányzat rendelkezési joga alá tartozó szakellátási kapacitással ellátandó - közfinanszírozott egészségügyi szakellátási feladatok ellátásáról.

A megkeresését követően többszöri egyeztetésre került sor, melynek során megfogalmazódott annak cél- és szükségszerűsége, hogy a II. kerületi Önkormányzat fenntartásában, de a Fővárosi Önkormányzat tulajdonában álló, fentiekben felsorolt valamennyi ingatlan jogi helyzete egyidejűleg rendezésre kerüljön. Az önkormányzatok a lefolytatott tárgyalások eredményeként dolgozták ki azon javaslatukat, hogy a korábbi - több évtizedes - időszak elszámolási nehézségei miatt (pl. a rendes gazdálkodást meghaladó mértékű, de az egészségügyi szolgáltatások által megkövetelt tartalmú fejlesztési, illetve felújítási beruházások elvégzésének szabályozatlansága, a tulajdonosi hozzájárulások megkérése, illetve kiadása rendjének hiánya, idegen ingatlanon végzett beruházások nyilvántartásának hiánya stb.) a Frankel Leó út. 2. (Henger u. 1.) fszt. 2. szám alatti ingatlan tulajdonjogának, míg a Szabadság u. 26. (Községház u. 12.), a Fillér u. 4-6. I./1., a Pitypang/Csatárka út 51., valamint a Pasaréti út 41. szám alatti ingatlanok használati jogának rendezésére vonatkozóan terjesztenek elő döntéshozó testületeik elé javaslatot. Az ingyenes tulajdonba adás és ingyenes haszonkölcsön szerződéses jogviszonyok létrehozása mellett, a Margit krt. 99. fszt. szám alatti ingatlanban folytatott tevékenység megszüntetésével annak birtoklása és használata visszaszáll a Fővárosi Önkormányzatra, mely birtokba adás időpontjában lép hatályba egyebekben a Frankel Leó út 2. (Henger u. 1.) fszt. 2. szám alatti ingatlan tulajdonba adására vonatkozó megállapodás.

A Fővárosi Közgyűlés 2017. június 14. napján megtartott ülésén a fentiekben ismertetett javaslatot napirendre tűzte, azonban – a Főpolgármesteri Hivatal Vagyongazdálkodási Osztályvezetőjének tájékoztatása szerint – nem tárgyalta valamennyi napirendjén szereplő előterjesztést, a napirend tárgyalásának folytatására a tárgyi üggyel együtt 2017. június 21. napján kerül sor.

Az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004.(X.13.) önkormányzati rendelet (Vagyonrendelet) 11. § (1) bekezdése szerint vagyontárgy tulajdonjogának ingyenes vagy kedvezményes megszerzéséről, felajánlás elfogadásáról értékhatárra való tekintet nélkül a Képviselő-testület határoz.

A Képviselő-testület által kialakított bizottságok hatásköréről, a bizottságok és tanácsnokok feladatköréről szóló 45/2001.(XII.22.) önkormányzati rendelet 1. sz. mellékletének 3.8. pontja alapján a Gazdasági és Tulajdonosi Bizottság javaslattételi jogot gyakorol.

A Gazdasági és Tulajdonosi Bizottság az előterjesztést megtárgyalta, javaslata az ülésen szóban kerül ismertetésre.

Kérem a T. Képviselő-testületet az előterjesztés megvitatására és az alábbi határozati javaslatok elfogadására.

**Határozati javaslatok**

**1.**

A Képviselő-testület úgy dönt, hogy a Budapest Főváros II. Kerületi Önkormányzat Magyarország helyi önkormányzatairól szóló 2011. évi CLXXXIX. törvény (Mötv.) 108. § (2) bekezdése alapján ingyenesen átveszi a Budapest Főváros Önkormányzata kizárólagos tulajdonában álló Budapest II. kerület, 13504/0/A/2 hrsz-ú, **1027 Budapest, Frankel Leó út 2. (Henger u. 1.) földszint 2.** szám alatti, 266 m2 területű, az ingatlan-nyilvántartás szerint üzlethelyiség megnevezésű ingatlant az egészségügyi alapellátásról szóló 2015. évi CXXIII. törvény 5. § (1) bekezdésében, valamint az Mötv. 23. § (5) bekezdésének 9. pontjában meghatározott egészségügyi alapellátás, az egészséges életmód segítését célzó szolgáltatások, mint közfeladatok ellátása céljára és érdekében.

A Képviselő-testület egyúttal úgy dönt, hogy jóváhagyja a jelen határozat mellékleteként csatolt, a Fővárosi Önkormányzattal kötendő „Megállapodás ingatlan ingyenes tulajdonba adásáról” szóló szerződést és felhatalmazza a Polgármestert annak aláírására.

**Felelős:** Polgármester

**Határidő:** 2017. szeptember 30.

*A határozat elfogadásához egyszerű többségű szavazati arány szükséges.*

**2.**

A Képviselő-testület úgy dönt, hogy a Budapest Főváros II. Kerületi Önkormányzat a Budapest Főváros Önkormányzata tulajdonában álló Budapest II. kerület 13134/0/A/9 hrsz-ú, **1024 Budapest, Margit krt. 99. földszint** szám alatti, 111 m2 területű, orvosi rendelő megnevezésű ingatlanban működő pszichiátriai szakrendelőnek és gondozónak a Budapest Főváros II. Kerületi Önkormányzat tulajdonában álló Budapest II. kerület, 14943/7/C/1 hrsz-ú, 1023 Budapest, Ürömi u. 24-28. alagsor alatt található, 276 m2 területű ingatlanban történő elhelyezését követően, de legkésőbb 2017. november 30. napjáig a 1024 Budapest, Margit krt. 99. földszint szám alatti, 13134/0/A/9 hrsz-ú ingatlan használatát megszünteti és azt a Fővárosi Önkormányzat birtokába adja.

**Felelős:** Polgármester

**Határidő:** 2017. november 30.

*A határozat elfogadásához egyszerű többségű szavazati arány szükséges.*

**3.**

A Képviselő-testület úgy dönt, hogy jóváhagyja Budapest Főváros Önkormányzata és a Budapest Főváros II. Kerületi Önkormányzat között kötendő, a Fővárosi Önkormányzat tulajdonában álló Budapest II. kerület, 13095/1/A/54 hrsz-ú, **1024 Budapest, Fillér u. 4-6. 1. emelet 1.** szám alatti, 361 m2 területű, az ingatlan-nyilvántartás szerint üzlethelyiség megnevezésű ingatlanra vonatkozó, a jelen határozat mellékleteként csatolt Haszonkölcsön szerződést, az egészségügyről szóló 1997. évi CLIV. törvény 152. § (3) bekezdésében foglalt egészségügyi szakellátási feladat, valamint Magyarország helyi önkormányzatairól szóló 2011. évi CLXXXIX. törvény 23. § (5) bekezdésének 9. pontjában foglalt egészségügyi alapellátás, az egészséges életmód segítését célzó szolgáltatások, mint közfeladatok ellátása érdekében, egyúttal felhatalmazza a Polgármestert annak aláírására.

**Felelős:** Polgármester

**Határidő:** 2017. szeptember 30.

*A határozat elfogadásához egyszerű többségű szavazati arány szükséges.*

**4.**

A Képviselő-testület úgy dönt, hogy jóváhagyja Budapest Főváros Önkormányzata és a Budapest Főváros II. Kerületi Önkormányzat között kötendő, a Fővárosi Önkormányzat tulajdonában álló Budapest II. kerület, 12016/2 hrsz-ú, **1026 Budapest, Pasaréti út 41.** szám alatti, 3893 m2 területű, kivett bölcsőde megnevezésű ingatlan ingyenes használatba adására vonatkozó, a jelen határozat mellékleteként csatolt Haszonkölcsön szerződést az egészségügyi alapellátásról szóló 2015. évi CXXIII. törvény 5. § (1) bekezdés b) pontja szerinti fogorvosi alapellátás, valamint Magyarország helyi önkormányzatairól szóló 2011. évi CLXXXIX. törvény (Mötv.) 23. § (5) bekezdésének 9. pontjában foglalt egészségügyi alapellátás, az egészséges életmód segítését célzó szolgáltatások, továbbá az Mötv. 23. § (5) bekezdésének 11. pontja szerinti gyermekjóléti szolgáltatások és ellátás, mint közfeladatok ellátása érdekében, egyúttal felhatalmazza a Polgármestert annak aláírására.

**Felelős:** Polgármester

**Határidő:** 2017. szeptember 30.

*A határozat elfogadásához egyszerű többségű szavazati arány szükséges.*

**5.**

A Képviselő-testület úgy dönt, hogy jóváhagyja Budapest Főváros Önkormányzata és a Budapest Főváros II. Kerületi Önkormányzat között kötendő, a Fővárosi Önkormányzat tulajdonában álló Budapest II. kerület, 54555 hrsz-ú, **1028 Budapest, Szabadság u. 26. (Községház u. 12.)** szám alatti, 5655 m2 területű, kivett orvosi rendelő megnevezésű ingatlan ingyenes használatba adására vonatkozó, a jelen határozat mellékleteként csatolt Haszonkölcsön szerződést az egészségügyi alapellátásról szóló 2015. évi CXXIII. törvény 5. § (1) bekezdése szerinti, valamint Magyarország helyi önkormányzatairól szóló 2011. évi CLXXXIX. törvény 23. § (5) bekezdésének 9. pontjában foglalt egészségügyi alapellátás, az egészséges életmód segítését célzó szolgáltatások, mint közfeladatok ellátása érdekében, egyúttal felhatalmazza a Polgármestert annak aláírására.

**Felelős:** Polgármester

**Határidő:** 2017. szeptember 30.

*A határozat elfogadásához egyszerű többségű szavazati arány szükséges.*

**6.**

A Képviselő-testület úgy dönt, hogy jóváhagyja Budapest Főváros Önkormányzata és a Budapest Főváros II. Kerületi Önkormányzat között kötendő, a Fővárosi Önkormányzat tulajdonában álló Budapest II. kerület, 15759/6 hrsz-ú, **1025 Budapest, Csatárka út 51. (tulajdoni lap szerint Pitypang utca)** szám alatti, 1967 m2 területű, kivett orvosi rendelő megnevezésű ingatlanra vonatkozó, a jelen határozat mellékleteként csatolt Haszonkölcsön szerződést, az egészségügyi alapellátásról szóló 2015. évi CXXIII. törvény 5. § (1) bekezdésének a) és d) pontja szerinti háziorvosi, házi gyermekorvosi és védőnői ellátás, valamint Magyarország helyi önkormányzatairól szóló 2011. évi CLXXXIX. törvény 23. § (5) bekezdésének 9. pontjában foglalt egészségügyi alapellátás, az egészséges életmód segítését célzó szolgáltatások, mint közfeladatok ellátása érdekében, egyúttal felhatalmazza a Polgármestert annak aláírására.

**Felelős:** Polgármester

**Határidő:** 2017. szeptember 30.

*A határozat elfogadásához egyszerű többségű szavazati arány szükséges.*

Budapest, 2017. június 14.

**Dr. Láng Zsolt**

Polgármester

**1. határozati javaslat melléklete**

[Megállapodás-tervezet a Bp. II. Frankel Leó út 2. (Henger u. 1.) szám alatti ingatlan ingyenes tulajdonba adásáról](1.%20határozati%20javaslat%20melléklete%20-%20megállapodás%20Frankel%20L.%20út%202..docx)

**3. határozati javaslat melléklete**

[Haszonkölcsön szerződés-tervezet a Bp. II. Fillér u. 4-6. 1. emelet 1. szám alatti ingatlanra vonatkozóan](3.%20határozati%20javaslat%20melléklete-%20haszonkölcsön%20szerződés%20Fillér%20u.%204-6.%20I.1..docx)

**4. határozati javaslat melléklete**

[Haszonkölcsön szerződés-tervezet a Bp. II. Pasaréti út 41. szám alatti ingatlanra vonatkozóan](4.%20határozati%20javaslat%20melléklete%20-%20haszonkölcsön%20szerződés%20Pasaréti%20út%2041..docx)

**5. határozati javaslat melléklete**

[Haszonkölcsön szerződés-tervezet a Bp. II. Szabadság u. 26. (Községház u. 12.) szám alatti ingatlanra vonatkozóan](5.%20határozati%20javaslat%20melléklete-%20haszonkölcsön%20szerződés%20Községház%20u.%2012..docx)

**6. határozati javaslat melléklete**

[Haszonkölcsön szerződés-tervezet a Bp. II. Csatárka út 51. szám alatti ingatlanra vonatkozóan](6.%20határozati%20javaslat%20melléklete%20-%20haszonkölcsön%20szerződés%20Csatárka%20út%2051..docx)

**Előterjesztés melléklete:**

[Tulajdoni lap másolatok](tulajdoni%20lap%20másolatok.pdf)